মিরিক প্রায় সাত হাজার ফিট উঁচুতে অবস্থিত একটা লেক। সব সময় মেঘাচ্ছন্ন। মাঝে মধ্যেই মেঘ বৃষ্টি ঝরায়। ঘোড়ায় চড়ে বেড়াবার সুযোগ আছে। মেঘের শিশু-কিশোররা আনন্দে ঘুরে ঘুরে উড়ে উড়ে বেড়াচ্ছে লেকময়। লেকের ধারে সুউচ্চ ঝাউবন। হালকা বাতাসে লেকে ছোট ছোট ঢেউ খেলে যায়। লেকে আছে বোট, নিজেরাই চালানো যায়। পানি ছুঁয়ে মেঘরাশি ঘুরে বেড়াচ্ছে, আমারাও লেকে বোট চালিয়ে ঘুরে বেড়াচ্ছি মেঘের ভেতরে, স্বপ্নের দেশে, কল্পনার জগতে, যেন জান্নাতের নদীতে নৌভ্রমণে বের হয়েছি। আমাদের শরীরে মেঘের কণা জমে আবার উড়ে যাচ্ছে, কিন্তু আশ্চর্য ভিজে যাচ্ছি না। কি যে আনন্দ, পুলক ও শিহরণ জাগছে কেমন করে বলি! নাহ্ এই অনুভবের কোন ভাষা নেই। এই উল্লাসের কোন তুলনা নেই।